Vesthimmerland Pro Cycling satser stort indenfor U23, og er nu klar med endnu tre ryttere, således at holdet i alt kommer på 11 ryttere. Vil markere sig i Post Danmark og udenlandske løb.

Tre U23-ryttere Sportsdirektør Jørgen Marcussen har tidligere oplyst, at talentudvikling er en vigtig del af holdets fremtid og med yderligere tre U23 ryttere, så er der handling bag ordene. Kaspar Schjønnemann Kaspar er 21 år og har de sidste 3 sæsoner kørt for Glud & Marstrand, Horsens. Kaspar er en alsidig rytter, der allerede som 2.års senior vandt 3 danske A-løb. I 2008 blev det til 9 top-10 placeringer. Kaspar er et meget stort talent, som holdet ser frem til at se blomstre i 2009-sæsonen. Jannik Hyldtoft Jannik er 20 år og kørte i 2008 for Team Farsø. Jannik er god i lettere kuperet terræn og har en god spurt. Trods sin unge alder, så hører Jannik allerede til i den absolutte top af dansk cyklecross. Jannik er således 3-dobbelt dansk juniormester i cyklecross. I 2008 begyndte han også at vise gode takter på landevejen, hvilket skal følges op i 2009-sæsonen for Vesthimmerland Pro Cycling. Michael Kaiser Michael er 21 år og er et rimeligt ubeskrevet blad i dansk cyklesport. Michael er en stærk allroundrytter med en rigtig god spurt. Han fik sin debut i A-klassen i efteråret 2008, hvor han hentede 5 top-10 placeringer i A-klassen, hvoraf de to var flotte 2. pladser. Jørgen Marcussen knytter følgende kommentarer til de tre nye unge ryttere og det 11 mands store Vesthimmerland Pro Cycling: - Det har været en stor tilfredsstillelse for Vesthimmerland Pro Cycling, at vi har kunnet tegne kontrakt med yderligere tre lovende U23 ryttere. De er alle tre meget talentfulde, og vi glæder os til, at være med til at udvikle dem! DM-medaljer Vesthimmerland Pro Cycling står nu, med et særdeles stærkt hold totalt set, og især med et kuld U23'ere, som vil stå stærkt i billedet, når DM for disse årgange skal afgøres. Holdet har generelt den helt rigtige kombination af erfarne stærke ryttere, med Daniel Holm Foder og Lars Ulrich i spidsen, og en række unge, med stort udviklingspotentiale. Post Danmark og udlandet Vesthimmerland Pro Cycling forventer, at være med i front i de vigtige nationale løb, som Post Cup og UCI-løbene, såvel som i udenlandske starter.